**Какви са процедурите и правилата за получаване на пощенска пратка?**

**Какво трябва да знам когато получаваме пратка от държава-членка на ЕС?**

Пощенски пратки, изпратени от държави членки, съдържащи стоки, за които е валидна презумпцията за съюзни стоки, се изпращат по вътрешната сортировъчна мрежа на „Български Пощи“ ЕАД до получателя.

**Какво трябва да знаем когато получаваме пратка от трета страна, която не е член на ЕС?**

Стоки съдържащи се в пратка, изпратена директно от трета държава на получател в Съюза, както и стоки с нетърговски характер, съдържащи се в пратка, изпратена от трета държава от частно лице до друго частно лице, живеещо на митническата територия на Съюза следва да се декларират за допускане за свободно обращение и крайна употреба.

При допускането за свободно обращение се събират дължимите вносни мита и други публични държавни вземания, прилагат се мерките на търговската политика и забраните и ограниченията, доколкото такива мерки не е трябвало да бъдат приложени на по-ранен етап и се изпълняват другите формалности, предвидени при вноса на стоките. Допускането за свободно обращение придава на несъюзните стоки митнически статус на съюзни стоки.

При допускането за свободно обращение и крайна употреба на стоки в пощенски пратки, следва да се отчитат разпоредбите от чл. 23 до чл. 27 на Регламент (ЕО) № 1186/2009 за освобождаване от вносни мита и разпоредбата на чл. 58, ал. 14, т. 1 и т. 2 от Закона за данък върху добавената стойност (ЗДДС) за освобождаване от ДДС.

* **Когато общата стойност на стоките в пратка, изпратена директно от трета държава на получател в Съюза ненадвишава 30 лв.**

Стоките с обща стойност, ненадвишаваща 30 лв., съдържащи се в пратки, изпратени директно от трета държава на получател в Съюза,се ползват от освобождаване от вносни мита по силата на членове 23-24 от Регламент (ЕО) № 1186/2009 и се освобождават от данък върху добавената стойност (ДДС) на основание чл. 58, ал. 14, т. 1 от ЗДДС. Същите се считат за декларирани за допускане за свободно обращение чрез представянето им пред митницата, при условие че изискваните данни са приети от митническите органи.

Митническият служител заверява с подпис и печат отделната митническа декларация CN22 и/или СN23 или същата, вградена в CP72 или в адресния етикет за EMS пратки. Митническата декларация се счита за приета и стоките за вдигнати.

Следва да се има предвид, че освобождаване от заплащане на мито и данък върху добавената стойност при допускане за свободно обращение и крайна употреба не се прилага за алкохолни продукти, парфюми и тоалетни води, тютюн и тютюневи изделия.

* **Когато общата стойност на стоките в пратка, изпратена директно от трета държава на получател в Съюза е между 30 лв. и 150 EUR**

Когато общата стойност на стоките в пощенска пратка, изпратена директно от трета държава на получател в Съюза, надвишава 30 лв., но е до левовата равностойност на 150 EUR, при допускането им за свободно обращение и крайно потребление стоките се ползват от освобождаване от вносни мита по силата на членове 23-24 от Регламент (ЕО) № 1186/2009, но предвид разпоредбата на чл. 58, ал. 14, т. 1 от ЗДДС за тях се дължи данък върху добавената стойност.

Декларирането за допускане за свободно обращение и крайна употреба на тези стоки може да се извърши с утвърдените от Всемирния пощенски съюз образци на митническа декларация CN22 или CN23 или същата, вградена в CP72 или в адресния етикет за EMS пратки, само когато декларатор е „Български пощи“ ЕАД, в качеството му на задължен оператор за извършване на универсална пощенска услуга. Получателят на пощенската пратка следва да упълномощи „Български пощи“ ЕАД да го представлява пред митническите органи, като за целта подпише декларация по образец.

Декларирането за допускане за свободно обращение и крайна употреба на тези стоки от получателя на пратката или от избран от него представител, който да го представлява пред митническите органи, се извършва със стандартна митническа декларация. Данните от митническата декларация се подават по електронен път.

За целта е необходимо деклараторът да има EORI регистрация (за идентификация на икономически оператори и други лица при взаимодействията им с митническите органи), електронен подпис и регистрация за подаване на данни по електронен път.

Пълно описание на стъпките за ЕORI регистрацията и регистрация за подаване на данните по електронен път на митнически и/или акцизни документи, може да намерите на електронната страница на Агенция „Митници“, раздел „Е-Mитници“ <https://ep.customs.bg/eportal/public/index?pageId=29>.

След подаване на необходимите данни по електронен път за митническо оформяне на пощенската пратка, начислените вземания – мита и ДДС могат да се внесат по банкова сметка на съответното митническо учреждение, посочена на електронната страница на Агенция „Митници“, раздел „Банкови сметки на АМ“.

* **Когато общата стойност на стоките в пратка, изпратена директно от трета държава на получател в Съюза е над 150 EUR, но ненадвишава левовата равностойност на 1000 EUR**

Когато общата стойност на стоките в пощенска пратка, изпратена директно от трета държава на получател в Съюза, надвишава левовата равностойност на 150 EUR, се дължи мито и ДДС.

Декларирането за допускане за свободно обращение и крайна употреба на тези стоки може да се извърши с утвърдените от Всемирния пощенски съюз образци на митническа декларация CN22 или CN23 или същата, вградена в CP72 или в адресния етикет за EMS пратки, само когато декларатор е „Български пощи“ ЕАД, в качеството му на задължен оператор за извършване на универсална пощенска услуга.

Декларирането за допускане за свободно обращение и крайна употреба на тези стоки от получателя на пратката или от избран от него представител, който да го представлява пред митническите органи, се извършва със стандартна митническа декларация. Данните от митническата декларация се подават по електронен път.

* **Когато общата стойност на стоките в пратка, изпратена директно от трета държава на получател в Съюза е над 1000 ЕUR**

Декларирането за допускане за свободно обращение и крайна употреба на стоки в пощенска пратка, изпратена директно от трета държава на получател в Съюза, общата стойност на които надвишава 1 000 EUR, се извършва чрез стандартна митническа декларация, независимо дали данните се подават от „Български пощи“ ЕАД, получателят на пощенската пратка или негов митнически представител.

* **Когато общата стойност на стоки с нетърговски характер, съдържащи се в пратки, изпратени от трета държава от частно лице до друго частно лице, установено на митническата територия на Съюза, е до левовата равностойност на 45 EUR**

Когато общата стойност на стоките с нетърговски характер не надвишава левовата равностойност на 45 EUR, стоките се ползват от освобождаване от вносни мита по силата на членове 25-27 от Регламент (ЕО) № 1186/2009 г. и се освобождават от ДДС на основание чл. 58, ал. 14, т. 2 от ЗДДС.

Тези стоки се считат за декларирани за допускане за свободно обращение чрез представянето им пред митницата, при условие че изискваните данни са приети от митническите органи. Митническият служител заверява с подпис и печат отделната митническа декларация CN22 и/или СN23 или същата, вградена в CP72 или в адресния етикет за EMS пратки. Митническата декларация се счита за приета и стоките за вдигнати.

В случай че общата стойност на пратка, съдържаща две или повече стоки, е над левовата равностойност на 45 EUR, освобождаване се допуска само за стоките, за които, в случай че се внасят поотделно, би се предоставило освобождаване от вносни мита. Стойността на всяка отделна стока не може да се дели.

При тези пощенски пратки, съдържащи „подаръци“, в рамките на лимита от 45 EUR се включват и количествени лимити, посочени в чл. 27 на Регламент (ЕО) № 1186/2009 на Съвета от 16 ноември 2009 г. (тютюневи продукти, алкохолни напитки, парфюми или тоалетни води), при условие получателят да не е заплащал за тях.

* **Когато общата стойност на стоки с нетърговски характер, съдържащи се в пратки, изпратени от трета държава от частно лице до друго частно лице, установено на митническата територия на Съюза надвишава левовата равностойност на 45 EUR , но ненадвишава левовата равностойност на 1 000 EUR**

Когато общата стойност на стоките с нетърговски характер в пощенски пратки, изпратени от трета държава от частно лице до друго частно лице, надвишава левовата равностойност на 45 EUR, се дължи мито и ДДС.

Декларирането за допускане за свободно обращение и крайна употреба на тези стоки може да се извърши с утвърдените от Всемирния пощенски съюз образци на митническа декларация CN22 или CN23 или същата, вградена в CP72 или в адресния етикет за EMS пратки, само когато декларатор е „Български пощи“ ЕАД, в качеството му на задължен оператор за извършване на универсална пощенска услуга.

Декларирането за допускане за свободно обращение и крайна употреба на тези стоки от получателя на пратката или от избран от него представител, който да го представлява пред митническите органи, се извършва със стандартна митническа декларация. Данните от митническата декларация се подават по електронен път.

* **Когато общата стойност на стоки с нетърговски характер, съдържащи се в пратки, изпратени от трета държава от частно лице до друго частно лице, установено на митническата територия на Съюза надвишава левовата равностойност на 1 000 EUR**

Декларирането за допускане за свободно обращение и крайна употреба на стоки с нетърговски характер в пощенски пратки, изпратени от трета държава от частно лице до друго частно лице, общата стойност на които надвишава 1 000 EUR, се извършва чрез стандартна митническа декларация, независимо дали данните се подават от „Български пощи“ ЕАД, получателят на пощенската пратка или негов митнически представител.

* **Износ на стоки в пощенски пратки, които не подлежат на облагане с износни мита**

На основание чл. 158 от Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (МКС) и във връзка с чл. 141, параграф 4 от Делегиран регламент (EC) № 2015/2446, стоките в пощенска пратка, чиято стойност не надвишава 1 000 EUR, които не подлежат на облагане с износни мита, се считат за декларирани за износ чрез извеждането им от митническата територия на Съюза, включително и стоките, съдържащи се в EMS пратки.

В тези случаи, пощенските пратки не се представят пред митническите органи и пощенската администрация практически не може да предостави митнически документ, който да послужи за доказване на доставка с нулева ставка на ДДС по чл. 28 от ЗДДС, в съответствие с чл. 21, ал. 1, т. 1 от Правилник за прилагане на Закона за данък върху добавената стойност, в който като износител е вписано юридическо лице или едноличен търговец и същият е заверен след удостоверено напускане на стоките.

Предвид горното, стоките в пощенските пратки, когато износител е юридическо лице или едноличен търговец, следва да се декларират за режим износ със стандартна митническа декларация, подадена по електронен път.